Työllisyyden ja kasvun edistämiseksi tarvitaan älykkäitä ja kestäviä investointeja sekä Euroopassa että koko maailmassa.

Komissio on marraskuusta 2014 alkaen ohjannut innovatiivisella tavalla huomattavan määrän EU:n rahoitusta toimiin, joiden avulla pyritään maksimoimaan julkisten varojen vaikutus ja edistämään yksityisiä investointeja. Komission toimissa on painotettu kestäviä investointeja erityisesti infrastruktuuriin ja pieniin ja keskisuuriin yrityksiin. Muun muassa EU:n talousarvion rajallisten resurssien käyttöä on tehostettu ja samalla liiketoimintaympäristöä yleensä on parannettu.

Komissio tukee edelleen uusia keinoja, joiden avulla julkisia resursseja voitaisiin hyödyntää mahdollisimman tehokkaasti, saada liikkeelle yksityisen sektorin rahoitusta ja tuottaa konkreettisia tuloksia reaalitaloudessa.

EU:ssa on jo saatu näiden toimien avulla aikaan rohkaisevia tuloksia. Euroopan investointiohjelman keskeinen väline on Euroopan strategisten investointien rahasto (ESIR), jonka voimassaoloaikaa olisi jatkettava ja rahoituskapasiteettia lisättävä.

EU:n ulkopuolella uusi lähestymistapa auttaa myös vastaamaan monenlaisiin haasteisiin sekä EU:n naapuruusmaissa että Afrikassa. Tätä taustaa vasten komissio esittää tänään kunnianhimoisen Euroopan ulkoisen investointiohjelman perustamista, jotta sen avulla voidaan edistää kestävää kehitystä, työllisyyttä ja kasvua kumppanimaissa sekä puuttua maahanmuuton perimmäisiin syihin.

I. Euroopan investointiohjelma – ESIR 2.0

Euroopan investointiohjelma on osoittautunut hyödylliseksi välineeksi, joka tuottaa konkreettisia tuloksia ja edistää Euroopassa finanssikriisin jälkeen alhaisella tasolla olleiden investointien kestävää lisäämistä. Tämä takausjärjestelmä on rakennettu siten, että sen avulla varmistetaan rajallisten julkisten varojen optimaalinen käyttö ja vipuvaikutus, jotta voidaan saavuttaa konkreettisia tuloksia työllisyyden ja kasvun osalta. Euroopan investointipankkiryhmä, joka on komission strateginen kumppani Euroopan investointiohjelmassa, on vajaassa vuodessa antanut ESIR-rahaston kautta käyttöön lähes 116 miljardia euroa 26 jäsenvaltiossa. Samana aikana yli 200 000 pk-yritystä on saanut tukea ESIR-rahastosta . ESIR-rahaston avulla on saatu aikaan näkyviä tuloksia tukemalla innovatiivisia projekteja, jotka edistävät työpaikkojen luomista ja kasvua paikallisyhteisöissä kaikkialla Euroopassa Suomesta Kreikkaan ja Irlannista Kroatiaan. Edistystä tapahtuu eri aloilla huippuosaamiseen perustuvista teollisista hankkeista elintarviketeollisuutta uudistaviin pk-yrityksiin ja markkina-arvoltaan keskisuuriin yrityksiin ja tuulipuistoista uuteen terveysteknologiaan. Näin ESIR-rahaston avulla voidaan puuttua merkittävästi myös nuorisotyöttömyyteen .

Eurooppa-neuvosto totesi 28. kesäkuuta 2016, että ”Euroopan investointiohjelma, erityisesti Euroopan strategisten investointien rahasto (ESIR), on jo tuottanut konkreettisia tuloksia ja on merkittävä toimi, jonka avulla saadaan liikkeelle yksityisiä investointeja hyödyntäen samalla järkevästi niukkoja budjettivaroja. Komissio aikoo esittää pian ESIR-rahaston tulevaisuutta koskevia ehdotuksia, joita Euroopan parlamentin ja neuvoston olisi käsiteltävä kiireellisesti” . Tänään hyväksytyssä ehdotuksessaan komissio on täyttänyt tähän painopisteeseen liittyvän tavoitteen.

Komissio on sitoutunut varmistamaan, että sekä ESIR-rahaston voimassaoloaika että sen rahoituskapasiteetti kaksinkertaistetaan. ESIR-rahasto perustettiin alun perin kolmeksi vuodeksi, ja tavoitteena oli saada aikaan vähintään 315 miljardin euron strategiset investoinnit. Koska rahasto on osoittautunut toimivaksi välineeksi, komissio on päättänyt antaa muutosasetuksen, jolla sen voimassaoloaikaa jatketaan ja rahoituskapasiteettia lisätään. Näin voidaan myös välttää häiriöt rahoituksen jatkuvuudessa ja vakuuttaa hankkeiden vetäjät siitä, että hankkeita on mahdollista esittää myös ensimmäisen investointikauden jälkeen. Tänään esitetty rahaston oikeudellinen jatkaminen kattaa nykyisen monivuotisen rahoituskehyksen voimassaoloajan, ja sen pitäisi saada aikaan vähintään 500 miljardin euron investoinnit vuoteen 2020 mennessä. Komissio kehottaa jäsenvaltioita osallistumaan rahastoon viipymättä, jotta voitaisiin tehostaa entisestään sen vaikutusta ja saavuttaa investointien kaksinkertaistamista koskeva tavoite. Vuoden 2020 jälkeisen ajan osalta komissio aikoo esittää tarvittavat ehdotukset, joilla varmistetaan, että strategiset investoinnit pysyvät kestävällä tasolla.

Tänään hyväksytyn ehdotuksen keskeiset kohdat ovat seuraavat:

ESIR 2.0 - Rahaston toimintakauden jatkaminen, rahoituskapasiteetin lisääminen ja tuen täydentävyyden vahvistaminen (ensimmäinen pilari):

Sen lisäksi, että rahaston toimintakautta jatketaan ja sen rahoituskapasiteettia lisätään, tänään hyväksytyssä ehdotuksessa vahvistetaan tuen täydentävyyttä keskittymällä markkinoiden toimintapuutteisiin ja epätyydyttäviin investointitilanteisiin, jotta saataisiin kerättyä enemmän yksityisiä sijoituksia. Aloitteen vaikutuksen maksimoimiseksi ESIR-rahaston toiminnassa olisi edelleen keskityttävä ensisijaisesti (tuottavuutta ja kilpailukykyä parantavien) investointihankkeiden laatuun sen lisäksi, että pyritään lisäämään investointien määrää. Täydentävyyttä on katsottu saatavan erityisesti sisämarkkinoiden kannalta erityisen merkittävien rajatylittävien infrastruktuurihankkeiden ja niihin liittyvien palvelujen yhteydessä. Lisäksi ESIR-rahaston toiminnassa on jatkossa tarkoitus keskittyä entistä enemmän kestäviin investointeihin eri aloilla, jotta voitaisiin täyttää Pariisin ilmastosopimuksen (COP21) tavoitteet ja edistää siirtymistä resurssitehokkaaseen, hiilivapaaseen kiertotalouteen Agenda 2030:n ja kestävän kehityksen tavoitteiden mukaisesti. Lisäksi nykyistä suurempi osa rahoituksesta ehdotetaan ohjattavan pk-yrityksille, koska markkinoiden vastaanottokyky on ollut niiden osalta erityisen nopea ja ESIR-rahaston tulokset selvästi odotettua paremmat. On myös suunniteltu joukko uusia rahoitusvälineitä, joissa yhdistetään työllisyyttä ja sosiaalista innovointia koskevan ohjelman (EaSI) ja ESIR-rahaston resursseja, jotta voidaan lujittaa mikrorahoituksen ja sosiaalisen yrittäjyyden tukemista.

Yksi ESIR-rahaston tulevaisuutta koskevan ehdotuksen tärkeä tavoite on rahaston maantieteellisen kattavuuden parantaminen ja sen käytön lisääminen vähemmän kehittyneillä alueilla ja siirtymäalueilla. Tätä varten on olennaisen tärkeää yhdistää ESIR-rahasto ja muut unionin rahoituslähteet, kuten Euroopan rakenne- ja investointirahastot (ERI-rahastot). Helpottaakseen tällaista yhdistämistä komissio on tänään hyväksynyt ERI-rahastojen yhteisten säännösten yksinkertaistamista koskevan asetuksen. Lisäksi Euroopan investointineuvontakeskuksen toimintaa tehostetaan alueellisella ja paikallisella tasolla, jotta voidaan aktiivisesti edistää ESIR-rahaston alakohtaista ja maantieteellistä monipuolistamista.

Lisäksi ehdotetaan investointipäätösten ja hallintomenettelyjen avoimuuden lisäämistä. Investointikomitean on perusteltava päätöksissään, jotka julkaistaan, miksi se katsoo, että tietyille rahoitustoimille olisi myönnettävä EU:n takaus, ja kiinnitettävä erityistä huomiota täydentävyyteen. Lisäksi EU:n takauksen piiriin kuuluvien sopimusten allekirjoittamisen jälkeen julkaistaan indikaattorit käsittävä tulostaulu. Ehdotuksessa myös velvoitetaan EIP ja Euroopan investointirahasto (EIR) tiedottamaan lopullisille edunsaajille, kuten pk-yrityksille, mahdollisuudesta saada tukea ESIR-rahastosta.

Tehostettu tekninen apu (toinen pilari):

Euroopan investointineuvontakeskus antaa teknistä apua lähempänä kenttää paikallisten toimijoiden kanssa tehtävien sopimusten avulla. Lisäksi saatavilla on tarkemmin kohdennettua ja räätälöityä teknistä tukea hankkeille, joihin osallistuu useita jäsenvaltioita tai jotka edistävät ilmastosopimuksen tavoitteiden saavuttamista tai joissa yhdistetään ESIR-rahastosta ja muista unionin rahoituslähteistä, kuten Euroopan rakenne- ja investointirahastoista, Horisontti 2020 -ohjelmasta ja Verkkojen Eurooppa -välineestä, saatavaa rahoitusta. ESIR-rahaston tulevaisuutta koskevassa ehdotuksessa säädetään tältä osin, että investointineuvontakeskuksen olisi aktiivisesti edistettävä ESIR-rahaston alakohtaista ja maantieteellistä monipuolistamista koskevaa tavoitetta tukemalla EIP:n toimia, joiden avulla pyritään tarvittaessa aloittamaan uusia hankkeita kentällä.

Tässä yhteydessä komissio aikoo tutkia mahdollisuutta nimetä jäsenvaltioissa toimiviin EU-edustustoihin erityisiä investointiedustajia, jotka tekisivät yhteistyötä asianomaisten komission yksiköiden kanssa erillisessä investointipolitiikkatiimissä.